## Rješenje kojim se ocjenjuje dopuštenom provedba koncentracije koja će nastati stjecanjem kontrole ili prevladavajućeg utjecaja od strane društva iz koncerna Agram: Euroherc osiguranje d.d., Zagreb, Jadransko osiguranje d.d., Split,...

### NN 52/2006 (10.5.2006.), Rješenje kojim se ocjenjuje dopuštenom provedba koncentracije koja će nastati stjecanjem kontrole ili prevladavajućeg utjecaja od strane društva iz koncerna Agram: Euroherc osiguranje d.d., Zagreb, Jadransko osiguranje d.d., Split,...

# HRVATSKA NARODNA BANKA

**1258**

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, br. 36/2001.), a u vezi s člankom 40. Zakona o bankama
(»Narodne novine«, br. 84/2002.) i točkom 9.1.1. Odluke o zaštiti tržišnog
natjecanja unutar bankarskog sektora (»Narodne novine«, br. 48/2003.),
odlučujući povodom prijave namjere provedbe koncentracije koju su podnijela
društva iz koncerna Agram: Euroherc osiguranje d.d., Zagreb, Jadransko
osiguranje d.d., Split, Agram životno osiguranje d.d., Zagreb i Sunce osiguranje
d.d., Zagreb, guverner Hrvatske narodne banke donosi sljedeće

## RJEŠENJE

I. Ocjenjuje se dopuštenom provedba koncentracije koja će nastati stjecanjem
kontrole ili prevladavajućeg utjecaja od strane društava iz koncerna Agram:
Euroherc osiguranje d.d., Zagreb, Jadransko osiguranje d.d., Split, Agram
životno osiguranje d.d., Zagreb i Sunce osiguranje d.d., Zagreb, stjecanjem
većine dionica i većinskog prava glasa u Nava banci d.d., sa sjedištem u
Zagrebu, Tratinska 27.
II. Ovo je rješenje konačno u upravnom postupku.
III. Ovo će rješenje biti objavljeno u »Narodnim novinama«.

```
Obrazloženje
```

Dana 21. veljače 2006. Hrvatska narodna banka zaprimila je podnesak društava iz
koncerna Agram: Euroherc osiguranje d.d., Zagreb, Jadransko osiguranje d.d.,
Split, Agram životno osiguranje d.d., Zagreb i Sunce osiguranje d.d., Zagreb,
kojim je podnesena prijava namjere provedbe koncentracije navedenih društava iz
koncerna Agram i Nava banke d.d., sa sjedištem u Zagrebu, Tratinska 27 (u
nastavku teksta: Nava banka), na temelju odredbi točke 7. Odluke, a u skladu s
odredbama točke 8. Odluke o zaštiti tržišnog natjecanja unutar bankarskog
sektora (»Narodne novine«, br. 48/2003.; u nastavku teksta: Odluka). Dana 23.
veljače 2006. Hrvatska narodna banka izdala je podnositeljima prijave Potvrdu
kojom se potvrđuje da je 21. veljače 2006. Hrvatska narodna banka zaprimila
potpunu prijavu namjere provedbe predmetne koncentracije, pa se stoga 21.
veljače 2006. smatra danom podnošenja predmetne prijave.
II. Razmatrajući podatke dostavljene u prijavi namjere provedbe koncentracije te
druge podatke kojima je Hrvatska narodna banka raspolagala u postupku
ispitivanja prijave namjere provedbe koncentracije, utvrđeno je sljedeće:

*1. Sudionici koncentracije*

Sudionici predmetne koncentracije su četiri (4) društva iz koncerna Agram:
Euroherc osiguranje d.d., Zagreb, Jadransko osiguranje d.d., Split, Agram
životno osiguranje d.d., Zagreb, Sunce osiguranje d.d., Zagreb (u nastavku
teksta: društva iz koncerna Agram) i Nava banka d.d., sa sjedištem u Zagrebu,
Tratinska 27.
**a) Koncern Agram**
Koncern Agram je, izuzevši koncentraciju s Kreditnom bankom Zagreb d.d., Zagreb
(u nastavku teksta: Kreditna banka), asocijacija društava za osiguranje i tvrtki
koje se bave poslovima usko povezanim s osiguranjem automobila. Cilj njihova
povezivanja jest bolje i djelotvornije korištenje stručnih, tehnoloških i
financijskih resursa, a sva društva zadržavaju potpunu samostalnost u
poslovanju. Koncern djeluje kroz dvije grupacije trgovačkih društava (grupacija
Osiguranje i grupacija Portfelj). Dok se grupacija Osiguranje bavi isključivo
poslovima osiguranja, grupacija Portfelj bavi se poslovima prodaje, održavanja i
popravka vozila, upravljanja stanicama za tehnički pregled vozila, financiranjem
kupnje vozila putem leasinga ili zajma, izgradnjom objekata, davanjem u zakup
vlastitih objekata i zdravstvenim uslugama.
Sjedište koncerna Agram nalazi se u Zagrebu, a društva iz koncerna Agram posluju
osim u Hrvatskoj i u Bosni i Hercegovini. Koncern Agram trenutačno zapošljava
2.500 radnika.
Početkom 2006. godine društva iz koncerna Agram stekla su većinski udio u
Kreditnoj banci te je tako koncern Agram započeo djelovati i u sektoru
bankarstva.
Od društava iz koncerna Agram u predmetnoj koncentraciji sudjeluju četiri (4)
gospodarski najjača društva koncerna. Sva četiri (4) društva ubrajaju se u
grupaciju Osiguranje: Euroherc osiguranje d.d., Zagreb, Jadransko osiguranje
d.d., Split, Agram životno osiguranje d.d., Zagreb i Sunce osiguranje d.d.,
Zagreb.
*aa) Euroherc osiguranje d.d., Zagreb*Društvo Euroherc osiguranje d.d. osnovano je krajem 1992. godine. U svojoj
ponudi Euroherc osiguranje d.d. ima široku paletu neživotnih osiguranja – od
osiguranja motornih vozila, osoba i imovine do osiguranja transporta itd.
Euroherc osiguranje d.d. tržišno je poznato i priznato društvo specijalizirano u
području osiguranja motornih vozila.
*ab) Jadransko osiguranje d.d., Split*Osnovna djelatnost Jadranskog osiguranja d.d. jest osiguranje motornih vozila,
pri čemu dominiraju poslovi autoodgovornosti te poslovi automobilskoga kaska.
Jadransko osiguranje d.d. osnovano je sredinom 1991. godine, a kasnije su mu
pripojena još dva (2) osiguravatelja iz sastava koncerna Agram. Naime, 2001.
godine Jadranskom osiguranju d.d. pripojeno je društvo Mediteran osiguranje
d.d., a krajem 2004. godine društvo Atlas osiguranje d.d.
*ac) Agram životno osiguranje d.d., Zagreb*Društvo koje se danas naziva Agram životno osiguranje d.d. osnovano je 1997.
godine, a prva promjena naziva toga društva, u Euroherc životno osiguranje d.d.,
zbila se 1998. godine. Rješenjem Trgovačkog suda od 30. prosinca 2005. društvo
mijenja naziv u Agram životno osiguranje d.d. Društvo je registrirano za
obavljanje svih vrsta životnih osiguranja.
*ad) Sunce osiguranje d.d., Zagreb*Sunce osiguranje d.d. osnovano je 1996. godine, a s radom je za­počelo početkom
1997. godine. Društvo je registrirano za obav­ljanje svih poslova životnih i
neživotnih osiguranja. Društvo nastoji zadržati ravnomjernu raspodjelu portfelja
životnih i neživotnih osiguranja. U neživotnim se osiguranjima ističu tri (3)
podjednako velike cjeline: imovinsko osiguranje, osiguranje od automobilske
odgovornosti i osiguranje osoba (zdravstvena osiguranja i osiguranja od
nezgoda).
**b) Nava banka**Nava banka osnovana je 1995. godine kao potpuno privatna ban­ka. Svoj razvoj
veže uz malo i srednje poduzetništvo, kojemu nudi proizvode privatnog
bankarstva. Banka je ovlaštena za obavljanje bankovnih poslova i pružanje
ostalih financijskih usluga. Posluje isključivo na adresi sjedišta Društva, koje
ujedno obavlja funkciju poslovnice.

*2. Pravni oblik koncentracije*

Pravni oblik predmetne koncentracije je stjecanje kontrole ili prevladavajućeg
utjecaja od strane društava iz koncerna Agram stjecanjem većine dionica i
većinskog prava glasa u Nava banci.

*3. Pravni temelj koncentracije*

Pravni temelj predmetne koncentracije jest Rješenje Hrvatske agencije za nadzor
financijskih usluga o odobrenju Prospekta o izdavanju dionica privatnom ponudom
klasa: UP/I-450-08/06-11/01,urbr.: 326-101/06-5 od 9. veljače 2006. te javna
ponuda društava iz koncerna Agram, koju su dužni objaviti u skladu s člankom 4.
stavkom 1. Zakona o preuzimanju dioničkih društava (»Narodne novine«, br.
84/2002., 87/2002. i 120/2002.).
Društva iz koncerna Agram pripremila su Pismo namjere za stjecanje dionica Nava
banke, koje je potpisano 25. studenoga 2005., a kojem je prethodio dogovor s
Nava bankom o svim bitnim elementima transakcije. U sladu s navedenim, društva
iz koncerna Agram stekla su 32,98% udjela u temeljnom kapitalu Nava banke
kupnjom 50.000 redovnih dionica serije A2 nominalne vrijednosti 400 kuna po
dionici. Predmetna kupnja temelji se na Prospektu Nava banke – Privatna ponuda
na upis i kupnju 50.000 redovnih dionica odobrenom Rješenjem Hrvatske agencije
za nadzor financijskih usluga o odobrenju Prospekta o izdavanju dionica
privatnom ponudom klasa: UP/I-450-08/06-11/01, urbr.: 326-101/06-5 od 9. veljače
2006. Pri stjecanju navedenih dionica društva iz koncerna Agram obvezala su se,
u navedenom Pismu namjere, zajednički objaviti ponudu za preuzimanje preostalih
dionica Nava banke.
Nadalje, u Pismu namjere navodi se da će po okončanju postupka preuzimanja Nava
banke otpočeti postupak pripajanja Nava banke Kreditnoj banci, eventualno pod
drugim nazivom.

*4. Izvješće društava iz koncerna Agram o gospodarskoj i pravnoj opravdanosti
predmetne koncentracije*

U prijavi namjere provedbe predmetne koncentracije društva iz koncerna Agram
navode kao razlog namjere stjecanja dionica Nava banke planirani ulazak koncerna
Agram u bankarski sektor vlasničkim povezivanjem s jednom ili više manjih
poslovnih banaka i njihovim objedinjavanjem u jednu srednje veliku banku. Time
će se omogućiti početak realizacije razvojne strategije koncerna Agram u pravcu
stvaranja grupe društava koja će kreirati i tržištu nuditi kompletne financijske
usluge (osiguranje, bankarski poslovi, fondovi itd.). Pritom se žele postići dva
osnovna cilja. Kao primarni cilj navodi se bolja priprema za značajniji dolazak
stranih osiguravatelja iz Europske unije, tržišni razlog i uspješniji razvoj
svojih osnov­nih djelatnosti. Kao drugi cilj, društva iz koncerna Agram navode
iskorištavanje golemih depozitnih, prodajnih, prostornih i ukupnih poslovnih
potencijala Koncerna kao dobru osnovu za svoj uspješan razvoj u bankarskoj
djelatnosti. Dosadašnji uspješan razvoj vodećih tvrtki Koncerna daje jamstvo da
će one biti pouzdani dioničari Nava banke, koji će osigurati odlučivanje i
upravljanje tom bankom tako da njezino poslovanje bude zakonito, bankarski
zdravo, stabilno i sigurno.

*5. Mjerodavno tržište*

Odredbe točke 1. Odluke propisuju da se, za potrebe te odluke, na odgovarajući
način primjenjuje definicija pojma mjerodavno tržište iz propisa koji reguliraju
zaštitu tržišnog natjecanja. U skladu s Uredbom o načinu utvrđivanja mjerodavnog
tržišta (»Narodne novine«, br. 51/2004.) mjerodavno tržište, u smislu članka 7.
Zakona o zaštiti tržišnog natjecanja (»Narodne novine«, br. 122/2003.) određuje
se kao tržište određenih proizvoda koji su predmet obavljanja djelatnosti
poduzetnika na određenom zemljopisnom području.
U konkretnom predmetu, društva iz koncerna Agram ne posluju unutar bankarskog
sektora Republike Hrvatske, ali je koncern Agram stjecanjem dionica Kreditne
banke u međuvremenu postao aktivan i na bankarskom tržištu. Slijedom iznesenoga,
mjerodavno tržište u ovom ispitnom postupku određeno je kao tržište
korporacijskog bankarstva na području Republike Hrvatske.
Mjerodavno tržište u svojoj proizvodnoj dimenziji određeno je na osnovi
proizvoda i usluga koje pruža Nava banka.
Zemljopisna dimenzija mjerodavnog tržišta određena je na osnovi
rasprostranjenosti poslovne mreže Nava banke, njezinih tržišnih udjela u
pojedinim županijama i na osnovi koncepcije njezina poslovanja. Naime, Nava
banka posjeduje samo jednu poslovnicu u sjedištu Banke, i to na području Grada
Zagreba. Zastupljenost je Nava banke po županijama, i prema kriteriju depozita i
prema kriteriju kredita, minorna. S obzirom na geografsku rasprostranjenost
najbolje rezultate prema kriteriju prikupljenih depozita Nava banka postigla je
kod komitenata s područja Istarske županije (0,45% tržišnog udjela) te
Ličko-senjske županije (0,40% tržišnog udjela). Prema kriteriju odobrenih
kredita Nava banka ostvarila je najbolje rezultate kod komitenata s područja
Grada Zagreba (0,33% tržišnog udjela), zatim u Požeško-slavonskoj županiji
(0,20% tržišnog udjela) i u Osječko-baranjskoj županiji (0,18% tržišnog udjela).
S obzirom na to da je Nava banka usmjerena na poslovanje s malim i srednjim
poduzetnicima, a da je riječ o korporacijskim komitentima koji su
rasprostranjeni na području Republike Hrvatske, mjerodavno tržište određeno je
kao tržište Republike Hrvatske.

**a) Analiza mjerodavnog tržišta na osnovi tržišnih udjela**

U konkretnom predmetu društva iz koncerna Agram, stječu dionice Nava banke.
Analizom mjerodavnog tržišta obuhvaćeni su tržišni udjeli koje zauzimaju
Kreditna banka (sada u sastavu koncerna Agram) i Nava banka na tržištu
korporacijskog bankarstva na području Republike Hrvatske, i to prema aktivi,
ukupno odobrenim kreditima i prema odobrenim kreditima na mjerodavnom tržištu.
*aa) Tržišni udjel Nava banke i Kreditne banke prema aktivi, ukupno odobrenim
kreditima i prema odobrenim kreditima namjero­davnom tržištu*Nava banka i Kreditna banka su prema kriteriju aktive zauzimale na hrvatskom
bankarskom tržištu male tržišne udjele. Tako se tržišni udio Kreditne banke na
dan 31. prosinca 2003. i na dan 31. prosinca 2005. kretao oko 0,35%, dok je Nava
banka zauzimala oko 0,15% tržišnog udjela pa će nakon provedene predmetne
koncentracije dvije banke iz sastava koncerna Agram zauzimati oko 0,50% udjela
na tržištu Republike Hrvatske prema kriteriju aktive.
Prema kriteriju ukupno odobrenih kredita, bez obzira na vrstu komitenta,
Kreditna banka i Nava banka također su ostvarile male tržišne udjele na
nacionalnoj razini. Tako je Kreditna banka na kraju 2005. godine na tržištu
ukupno odobrenih kredita ostvarila 0,40% udjela, dok je Nava banka na kraju
istog razdoblja postigla 0,17% tržišnog udjela. Krediti koje su odobrile dvije
vodeće banke u bankarskom sustavu u segmentu odobrenih kredita činili su na dan
31. prosinca 2005. 24,02% odnosno 18,53% ukupno odobrenih kredita.
Mjerodavno tržište, određeno u svojoj proizvodnoj dimenziji kao tržište
korporacijskog bankarstva, promatrano je na osnovi kredita odobrenih ostalim
trgovačkim društvima. Prema podacima u posljednje dvije godine Kreditna banka i
Nava banka su u segmentu kredita odobrenih ostalim trgovačkim društvima na
nacionalnoj razini zauzimale male tržišne udjele. Na kraju promatranih razdoblja
Kreditna banka imala je prema tom kriteriju između 0,72% i 0,80% tržišnog
udjela, dok je Nava banka zauzela između 0,34% i 0,38% udjela na tržištu. Banke
s najvećim tržišnim udjelima u segmentu kredita odobrenih ostalim trgovačkim
društvima imale su 18,89% odnosno 15,67% udjela na tržištu, međutim
koncentracijska stopa najvećih banaka je u ovom dijelu poslovanja znatno manja.
Kumulativno će promatrane banke nakon provedene koncentracije i dalje zauzimati
mali tržišni udio od otprilike 1,1%.
*ab) Analiza mjerodavnog tržišta na osnovi kanala distribucije*Prema podacima dostavljenim u prijavi namjere provedbe koncentracije od 20.
veljače 2006. Nava banka u svom sastavu nema podružnica i poslovnica te svoje
poslovanje obavlja isključivo preko poslovnice u sjedištu društva. Navedena
poslovnica Nava banke, čini samo 0,09% ukupnog broja poslovnica i podružnica
svih banaka u Republici Hrvatskoj.
Poslovnu mrežu Kreditne banke čine sljedeće podružnice i poslovnice:
1. Poslovnica Banke u Zagrebu, Ulica grada Vukovara 74,
2. Ispostava Zvijezda u Zagrebu, Marijana Čavića 1a,
3. Podružnica u Splitu, Dubrovačka ulica 15,
4. Poslovnica u Splitu, Domovinskog rata 60,
5. Podružnica u Sinju, Splitska 1,
6. Podružnica u Opuzenu, Tisno bb,
7. Podružnica u Vinkovcima, Ulica bana Jelačića 6,
8. Podružnica u Jastrebarskom, Šetalište braće Kazić 2 i
9. Podružnica u Poreču, Mate Vlašića 20.
S navedenih devet poslovnih jedinica Kreditna banka je na dan 30. lipnja 2004.
obuhvaćala 0,87% poslovne mreže banaka u Republici Hrvatskoj, a na dan 31.
prosinca 2005. s istim brojem poslovnica obuhvaćala je 0,86% poslovne mreže
banaka u Hrvatskoj. Broj poslovnica u navedenom je razdoblju ostao isti, međutim
jedna je poslovnica s područja Grada Zagreba zatvorena, a istodobno je otvorena
nova podružnica u Poreču.
Društva za osiguranje iz koncerna Agram prodaju svoje osigurateljne proizvode i
usluge posredstvom gotovo 1.000 zastupnika i povjerenika diljem Republike
Hrvatske, a imaju zaključene ugovore o zastupanju u prodaji osiguranja i s tri
banke: HVB Splitska banka d.d., Erste & Steiermärkische Bank d.d. i Croatia
banka d.d.
Nakon provođenja ove koncentracije društva iz koncerna Agram imat će ukupno 10
poslovnica, što prema stanju na dan 31. prosinca 2005. čini 0,81% ukupnog broja
poslovnica svih banaka koje posluju u Hrvatskoj.
Nadalje, Nava banka nema alternativnih kanala distribucije, a prema podacima iz
Prijave namjere provedbe koncentracije društava iz koncerna Agram i Kreditne
banke, Kreditna banka ima ukupno 42 bankomata, od toga: 27 u Zagrebu, 4 u
Splitu, 3 u Jastrebarskom, 2 u Poreču te po 1 bankomat u Rijeci, Šibeniku,
Sinju, Makarskoj, Vinkovcima i Slavonskom Brodu.
Slijedom iznesenoga, provođenjem koncentracije tržišni udjeli prema kriteriju
broja poslovnica dviju promatranih banaka na mjerodavnom tržištu kretat će se
oko 1%.
**b) Analiza mjerodavnog tržišta s obzirom na koncept poslova­nja Nava banke i
Kreditne banke**Na osnovi podataka iz statističkog izvješća o kreditnom portfelju Nava banke te
Kreditne banke, analizirano je prema kojoj grupi komitenata svaka od tih dviju
banaka usmjerava najviše svojih plas­mana. Utvrđeno je da, u obje banke, krediti
odobreni ostalim trgovačkim društvima čine najveći dio njihova ukupnoga
kreditnog port­felja. Tako je Nava banka na kraju 2005. godine gotovo tri
četvrtine ukupno odobrenih kredita usmjerila prema trgovačkim društvima, dok je
Kreditna banka gotovo dvije trećine svoga kreditnog portfelja odobrila
trgovačkim društvima. Takva usmjerenost Nava banke i Kreditne banke svrstava
obje banke u sam vrh banaka prema kriteriju kredita odobrenih ostalim trgovačkim
društvima u odnosu na ukupno odobrene kredite. Najveći udio kredita trgovačkim
društvima u svim kreditima na kraju 2005. godine ostvarila je jedna banka s
udjelom od 89,49%, dok je najmanji udio iznosio 4,19%.

*6. Udjeli sudionika koncentracije u drugim poduzetnicima*

Hrvatska narodna banka istražila je i kapitalnu i personalnu po­vezanost
sudionika predmetne koncentracije, te je utvrđeno sljede­će:
**a) Kapitalna povezanost**Kapitalna povezanost društava iz koncerna Agram koja u drugim poduzetnicima
imaju udjele jednake ili veće od 10% u temeljnom kapitalu jest kako slijedi
(podaci izostavljani jer predstavljaju poslovnu tajnu).
Nava banka nije izravno ili neizravno povezana ni s jednim poduzetnikom ili
osobom, odnosno nema 10% ili više udjela u temeljnom kapitalu niti jednog
društva.
Navedene kapitalne veze s obzirom na karakteristike predmet­ne koncentracije ne
otvaraju pitanje mogućih negativnih učinaka pred­metne koncentracije na tržišno
natjecanje na mjerodavnom tržištu.
b) Personalna povezanost
Što se tiče društva koncerna Agram, postoje sljedeće personalne povezanosti:
(podaci izostavljani jer predstavljaju poslovnu tajnu).
Navedene personalne povezanosti društava iz koncerna Agram u kontekstu predmetne
koncentracije nisu ograničenje tržišnom natjecanju, s obzirom na to da je riječ
o povezanosti unutar društava već povezanih u koncernu Agram. Osim toga, članovi
uprava i nadzornih odbora društava iz koncerna Agram nisu u upravama i/ili
nadzornim odborima bilo kojeg društva izvan koncerna Agram.
Nadalje, članovi Uprave i Nadzornog odbora Nava banke nisu članovi uprave ili
nadzornog odbora nijednoga drugog poduzetnika, osim (podaci izostavljani jer
predstavljaju poslovnu tajnu).

*7. Opis i obrazloženje očekivanih pogodnosti predmetne koncentracije za
potrošače*

Što se tiče očekivanih pogodnosti predmetne koncentracije za potrošače, društva
iz koncerna Agram navode da će ona pozitivno utjecati na zahtjeve i potrebe
potrošača. Naime, koristeći se postojećom prodajnom mrežom i infrastrukturom
koncerna Agram, bankovni proizvodi i usluge bit će još dostupniji neposrednim
potrošačima, odnosno korisnicima. Štoviše, navodi se dalje u prijavi,
financijski i tržišni potencijal koncerna Agram omogućit će da se još više
potrošača može koristiti suvremenim bankarskim proizvodima kao i proizvodima
osiguranja koje će Nava banka nuditi na hrvatskom tržištu. Osim toga, Nava banka
će u sastavu koncerna Agram nakon provedbe predmetne koncentracije biti prisutna
u svim većim mjestima Republike Hrvatske. Time će se pridonijeti zadovoljenju
potreba potrošača, ali i razvoju tehnike i tehnologije bankarskog poslovanja te
ukupnom gospodarskom napretku u Republici Hrvatskoj.
Nakon provođenja predmetne koncentracije koncern Agram planira širenje prodajne
mreže i poslovnica Kreditne banke kroz opremanje postojećih poslovnih prostora
koncerna Agram, edukaciju kadrova banke za obavljanje svih vrsta bankarskih
poslova kao i poslova osiguranja te poboljšanje informatičke infrastrukture
banaka.
Društva iz koncerna Agram u prijavi nadalje navode da će namjeravano ulaganje u
razvoj imati pozitivan utjecaj na potrošače, a osim toga razvoj tzv.
bankinsurance modela imat će pozitivan učinak na razvoj financijskih usluga na
hrvatskom bankarskom tržištu.
III. Razmatranjem navedenih činjenica vezanih uz analizu pred­metne
koncentracije utvrđeno je sljedeće:
Nakon provedbe predmetne koncentracije i izvršenja obveze objavljivanja javne
ponude za preuzimanje preostalih dionica Nava banke, društva iz koncerna Agram
steći će, uz navedenih 32,98% udjela u temeljnom kapitalu Nava banke, stjecanjem
većine dionica i većinskog prava glasa u Nava banci, u skladu s člankom 4.
stavkom 1. Zakona o preuzimanju dioničkih društava, kontrolu ili prevladavajući
utjecaj u Nava banci.
Razlog zbog kojeg dolazi do predmetne koncentracije jest ulazak koncerna Agram u
bankarski sektor vlasničkim povezivanjem s jednom ili više manjih poslovnih
banaka i njihovim objedinjavanjem u jednu srednje veliku banku. Time će se
omogućiti početak realizacije razvojne strategije koncerna Agram u pravcu
stvaranja grupe društava koja će kreirati i tržištu nuditi kompletne financijske
usluge (osiguranje, bankarski poslovi, fondovi itd.).
Mjerodavno tržište u ovom postupku određeno je kao tržište korporacijskog
bankarstva na području Republike Hrvatske. U analizi mjerodavnog tržišta
promatrani su i tržišni udjeli koje zauzima Kreditna banka, s obzirom na to da
je i ona u sastavu koncerna Agram, i tržišni udjeli Nava banke, te je utvrđeno
da navedene banke imaju relativno male tržišne udjele. Nakon provedbe predmetne
koncentracije neće doći do stvaranja ili jačanja vladajućeg položaja dviju
promatranih banaka na mjerodavnom tržištu niti do sprječavanja, ograničavanja
ili narušavanja tržišnog natjecanja na mjerodavnom tržištu.
Namjeravana koncentracija pozitivno će utjecati na zahtjeve i potrebe potrošača.
Naime, koristeći se postojećom prodajnom mrežom i infrastrukturom koncerna
Agram, bankovni proizvodi i usluge bit će još dostupniji neposrednim
potrošačima, odnosno korisnicima. Osim toga, sudionici koncentracije u sljedećem
razdob­lju planiraju provesti znatna ulaganja u razvoj širenjem prodajne mreže i
poslovnica Kreditne banke kroz opremanje postojećih poslovnih prostora koncerna
Agram, edukaciju kadrova Nava banke, obavljanje svih vrsta bankarskih poslova
kao i poslova osiguranja te poboljšanje informatičke infrastrukture banaka.
Slijedom iznesenoga, Hrvatska narodna banka je predmetnu koncentraciju ocijenila
dopuštenom, kako je odlučeno u točki I. izreke ovog rješenja.

POUKA O PRAVNOM LIJEKU

Ovo je rješenje konačno u upravnom postupku i protiv njega nije dopuštena žalba,
već se može pokrenuti upravni spor tužbom neposredno kod Upravnog suda Republike
Hrvatske u roku od 30 dana od dana dostave ovog rješenja.

Urbroj: 237-020/04-06/ŽR
Zagreb, 4. travnja 2006.

Guverner
Hrvatske narodne banke
**dr. sc. Željko Rohatinski**, v. r.

Rješenje, NN 52/2006-1258
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)